พอดีดิฉันคันช่วงรอบนอกช่องคลอด ก็เกาปกติ สักพักก็เกิดอาการบวมแดง ก่อนหน้านั้นวันสองวันมีตกขาวคล้ายแป้งเปียกเล็กน้อย ตอนบวมไม่อยากใส่กางเกงชั้นในเลยค่ะรู้สึกเคืองและเดินไม่สะดวก อยากรู้วิธีแก้อาการบวมแดง ว่าประมาณกี่วันถึงจะหายและต้องรักษายังไงต่อคะถ้าจะไปซื้อยามารักษาเองก่อนเบิ้องต้นควรซื้อยาแบบไหน
สวัสดีค่ะ อาการคันที่อวัยวะเพศภายนอก อาจเกิดจาก1. การติดเชื้อรา นอกจากมีอาการคันเป็นหลักแล้ว อาจมีอาการเจ็บแสบได้ และผิวหนังบริเวณอวัยวะเพศภายนอกอาจเกิดเป็นผื่นสีแดง หรือผิวหนังบวม แดง ลอก และหากมีการติดเชื้อในช่องคลอดร่วมด้วยก็จะมีตกขาวที่ผิดปกติ คือตกขาวมีปริมาณมาก มีสีขาวขุ่นจับตัวเป็นก้อนคล้ายแป้งเปียก หรือนมบูด2. การแพ้สัมผัส เช่น อาจแพ้ผงซักฟอก หรือน้ำยาที่ใช้ซักกางเกงใน แพ้น้ำยาปรับผ้านุ่ม แพ้ผ้าอนามัย แพ้แป้งที่นำมาทาบริเวณอวัยวะเพศภายนอก เป็นต้น มักพบผื่นแดงที่ผิวหนังร่วมด้วย3. การเปียกชื้นบริเวณอวัยวะเพศ เช่น ชุดชั้นในรัดมากเกินไป ไม่ระบายอากาศ หรือเหงื่อออกมาก4 . มีโรคหูดบริเวณอวัยวะเพศ แต่จะเห็นมีติ่งหรือตุ่มเนื้อเกิดขึ้นมาด้วย5. เหาที่ขนอวัยวะเพศหรือโลนในเบื้องต้น ควรหลีกเลี่ยงการใช้สิ่งต่างๆ ที่อาจทำให้เกิดการแพ้และระคายเคือง ไม่ควรทาแป้ง โลชั่น หรือใส่น้ำหอมใกล้อวัยวะเพศ พยายามอย่าให้อวัยวะเพศเปียกชื้น โดยเช็ดให้แห้งทุกครั้งหลังเข้าห้องน้ำ ใส่กางเกงชั้นในที่ระบายอากาศได้ดี พยายามหลีกเลี่ยงการเกา เพราะอาจทำให้ติดเชื้อแบคทีเรียแทรกซ้อนได้ หากคันมาก อาจทานยาแก้แพ้แก้คัน เพื่อหลีกเลี่ยงการเกา เช่น ไฮดรอกไซซีน (hydroxyzine) chlorpheniramine (CPM) เป็นต้น หากอาการไม่ดีขึ้น และยังคงมีตกขาวมากอยู่ ก็ควรไปพบแพทย์เพื่อรักษาค่ะ